Μάγκι Κιου

Βιογραφία

Η Κιου γεννήθηκε και μεγάλωσε στην Χονολουλού της Χαβάη. Ο πατέρας της είναι αμερικανός με ρίζες από Πολωνία, Ιρλανδία και Γαλλία και η μητέρα της είναι Βιετναμέζα μετανάστης. Οι γονείς της γνωρίστηκαν όταν ο πατέρας της εγκαταστάθηκε στο Βιετνάμ, κατά τη διάρκεια της στρατιωτικής θητείας του στον πόλεμο της ίδιας χώρας. Έχει τέσσερα αδέρφια, δύο βιολογικές αδερφές και δύο ετεροθαλή αδέρφια από τον προηγούμενο γάμο της μητέρας της. Μεγάλωσε ως καθολική.
Φοίτησε στο δημοτικό σχολείο Mililani Waena και στο γυμνάσιο Wheeler. Συνέχισε στο λύκειο Mililani όπου ήταν μέλος στις ομάδες στίβου και κολύμβησης. Κέρδισε το βραβείο για το "Καλύτερο Κορμί" στην τελευταία τάξη του λυκείου, από όπου αποφοίτησε το 1997. Χάρη στις διακρίσεις της στον αθλητισμό κέρδισε μια υποτροφία για ένα ιδιωτικό πανεπιστήμιο, με την ελπίδα να σπουδάσει κτηνιατρική. Η οικογένειά της όμως αδυνατούσε να την βοηθήσει οικονομικά στις σπουδές της ; έτσι η Κιου εγκατέλειψε την Χαβάη κατά την διάρκεια του ίδιου καλοκαιριού και ταξίδεψε στην Ιαπωνία και στο Χονγκ Κονγκ όπου εργάστηκε σαν μοντέλο, με την ελπίδα να κερδίσει αρκετά χρήματα ώστε να μπορέσει να ξεκινήσει τις σπουδές της το φθινόπωρο του 1997.

Καριέρα

Αν και σχετικά άγνωστη στο κοινό των Η.Π.Α, η Μάγκι είναι διάσημη στο Χονγκ Κονγκ και σε άλλες χώρες της Άπω Ανατολής.  Το 1998 πήρε τον πρώτο ρόλο της σε μια Κινεζική τηλεοπτική σειρά και έκτοτε εργάζεται σαν ηθοποιός. Έχει εμφανιστεί σε Κινεζικές παραγωγές, μιλώντας την Κινεζική διάλεκτο (Cantonese) παρόλο που δεν είναι η μητρική της γλώσσα. Η αναγνώριση στη Δύση ήρθε μετά τον πρωταγωνιστικό της ρόλο στην Αμερικανό-Κινεζική συμπαραγωγή Naked Weapon (Οργάνωση Δολοφόνων), όπου υποδύθηκε μια σέξι άλλα εύθραυστη πληρωμένη δολοφόνο.
Το 2006 εμφανίστηκε στην υπερπαραγωγή Mission: Impossible III (Επικίνδυνες Αποστολές 3) δίπλα στον Τομ Κρουζ, υποδυόμενη τη Zhen, το μοναδικό θηλυκό μέλος της ομάδας των "Επικίνδυνων Αποστολών" (IMF). Το 2007 βγήκε στους κινηματογράφους η ταινία της, το τέταρτο μέρος της σειράς Die Hard (Πολύ σκληρός για να πεθάνει), με τίτλο Live Free or Die Hard και συμπρωταγωνιστή τον Μπρους Ουίλις.

Προσωπική ζωή

Στις αρχές του 2014 συνάντησε στα παρασκήνια τον επίσης ηθοποιό Ντίλαν Μακ Ντέρμοντ, με τον οποίο έγιναν σύντομα ζευγάρι και στις 14 Ιανουαρίου 2015 αρραβωνιάστηκαν, αν και το 2017 δήλωσαν ότι δεν βιάζονταν να παντρευτούν σύντομα. Τον Φεβρουάριο του 2019 το ζευγάρι χώρισε μετά από έναν αρραβώνα τεσσάρων ετών.
Η Κιου έχει πέντε τατουάζ : έναν σταυρό στο δεξί μπράτσο της, ένα τρίγωνο στο αριστερό μπράτσο και την αφρικανική παροιμία "umuntu ngumuntu ngabantu" στο ένα πλευρό της, η οποία σημαίνει "κάθε άτομο αποτελεί μέρος του συνόλου". Έχει ένα τατουάζ σε μορφή φοίνικα στον αριστερό της γοφό, το οποίο έπρεπε να κρύβει στους περισσότερους ρόλους της εκτός από την σειρά Nikita. Η Κιου έχει υποφέρει επίσης από προσωρινή απώλεια ακοής στο δεξί της αυτί, όταν το τύμπανο του αυτιού της έπαθε ζημιά κατά την διάρκεια μιας σκηνής που συμπεριλάμβανε έκρηξη.
Το 2007, ζούσε στο Λος Άντζελες της Καλιφόρνια με τα δυο (κάποια στιγμή οχτώ) σκυλιά που είχε διασώσει. Διαθέτει επίσης ένα σπίτι στην Νέα Υόρκη.

Ακτιβισμός

Η Κιου έχει εκφραστεί δημοσίως πάνω στο θέμα των δικαιωμάτων των ζώων και έχει λάβει μέρος στις εκστρατείες του PETA Ασίας, που προωθούσαν την χορτοφαγία. Σε μια διαφήμιση του PETA, πόζαρε σχεδόν γυμνή σε ένα κρεβάτι γεμάτο από καυτερές πιπεριές ώστε να διαδόσει το μήνυμα ότι το να γίνεις χορτοφάγος είναι ο καλύτερος τρόπος για να "εμπλουτίσεις την ζωή σου" αλλά και να βοηθήσεις τα ζώα, την υγεία σου και το περιβάλλον. Σε μια δεύτερη διαφήμιση του PETA Ασίας, η Κιου εμφανίζεται με ένα μπικίνι στο οποίο έχουν τοποθετηθεί με στρατηγικό τρόπο φύλλα μαρουλιού και η ταμπέλα "Άλλαξε Τρόπο Ζωής - Δοκίμασε την Χορτοφαγία!"
Ως χορτοφάγος για πολλά χρόνια, η Κιου έχει δηλώσει ότι το να εγκαταλείψει την κατανάλωση κρέατος είναι μία από τις πιο επικερδείς αποφάσεις που έχει πάρει ποτέ. "Νιώθω καλύτερα, έχω περισσότερη ενέργεια εντός και εκτός σκηνής και έχω την ικανοποίηση να γνωρίζω ότι κάνω κάτι για να βοηθήσω στο να σταματήσουν τα ζώα να υποφέρουν". Το 2008, η Κιου ανακηρύχθηκε "Πρόσωπο της Χρονιάς" από το PETA Asia-Pacific. Την ίδια χρονιά, ο ίδιος οργανισμός κατέταξε την Κιου και στην λίστα με τους "Πιο Καλοντυμένους Σελέμπριτι" του 2008. Από τότε έχει κάνει βήματα ώστε να σταματήσει την χρήση όλων των ζωικών προϊόντων από την διατροφή της. Το PETA την ανακήρυξε ως μία από τις τρεις "Πιο Σέξι Χορτοφάγους" του 2017.